b'\n_START_ARTICLE_\nAcornion\n_START_PARAGRAPH_\nAcornion a fost un cet\xc4\x83\xc8\x9bean important al coloniei grece\xc8\x99ti ionice din Dionysopolis (ast\xc4\x83zi ora\xc8\x99ul Balcic de pe coasta Marii Negre din Bulgaria)._NEWLINE_El este men\xc8\x9bionat \xc3\xaen Decretul din Dionysopolis, scris \xc3\xaen jurul anului 48 \xc3\xae.Hr. de c\xc4\x83tre cet\xc4\x83\xc8\x9benii polisului. Decretul men\xc8\x9bioneaz\xc4\x83 c\xc4\x83 Acornion se afla departe \xc3\xaentr-o misiune diplomatic\xc4\x83 pentru a-l \xc3\xaent\xc3\xa2lni pe tat\xc4\x83l cuiva din Argedauon, posibil ora\xc8\x99ele dacice Argidava sau Argedava. Decretul, o inscrip\xc8\x9bie de marmur\xc4\x83 fragmentar\xc4\x83 descoperit\xc4\x83 la sf\xc3\xa2r\xc8\x99itul secolului al XX-lea la Balcic, se afl\xc4\x83 \xc3\xaen prezent \xc3\xaen Muzeul de Istorie Na\xc8\x9bional\xc4\x83 din Sofia. Iat\xc4\x83 un fragment: \xe2\x80\x9e\xc8\x98i \xc3\xaen timpul din urm\xc4\x83 regele Burebista ajung\xc3\xa2nd cel dint\xc3\xa2i \xc8\x99i cel mai mare din regii din Tracia \xc8\x99i st\xc4\x83p\xc3\xa2nind tot teritoriul de dincoace de fluviu (Dun\xc4\x83rea n.n.) \xc8\x99i de dincolo \xc8\x99i a ajuns de asemenea la acesta (la Burebista n.n.) \xc3\xaen cea dint\xc3\xa2i \xc8\x99i cea mai mare prietenie, a ob\xc8\x9binut cele mai bune foloase pentru patria sa [...] atr\xc4\x83g\xc3\xa2ndu-\xc8\x99i \xc8\x99i bun\xc4\x83voin\xc8\x9ba regelui spre binele ora\xc8\x99ului [...] \xc8\x98i fiind trimis de regele Burebista ca ambasador la Cn(aeius) Pompeius \xc8\x99i \xc3\xaent\xc3\xa2lnindu-se cu acesta \xc3\xaen p\xc4\x83r\xc8\x9bile Macedoniei, l\xc3\xa2ng\xc4\x83 Heracleea Lyacestis (azi Bitolia-Monastir n.n.) ... a purtat cele mai frumoase negocieri.\xe2\x80\x9c_NEWLINE_Inscrip\xc8\x9bia se refer\xc4\x83 de asemenea la regele dac Burebista, o singur\xc4\x83 interpretare posibil\xc4\x83 fiind cea c\xc4\x83 Acornion a fost consilierul \xc8\x99ef al regelui (\xc3\xaen greaca veche \xcf\x80\xcf\x81\xe1\xbf\xb6\xcf\x84\xce\xbf\xcf\x83\xcf\x86\xce\xaf\xce\xbb\xce\xbf\xcf\x82, literal "primul prieten") la Dionysopolis. Alte surse indic\xc4\x83 faptul c\xc4\x83 Acornion a fost trimis ca ambasador al lui Burebista la Pompei, pentru a discuta despre o alian\xc8\x9b\xc4\x83 \xc3\xaempotriva lui Iulius Cezar.'